title: Rozhodnutie Rady (SZBP) 2015/2005 z 10. novembra 2015, ktorým sa predlžuje mandát osobitného zástupcu Európskej únie v Afganistane

text:
               11.11.2015

               SK

               Úradný vestník Európskej únie

               L 294/53

         ROZHODNUTIE RADY (SZBP) 2015/2005
   z 10. novembra 2015,
   ktorým sa predlžuje mandát osobitného zástupcu Európskej únie v Afganistane
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 33 a článok 31 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 22. júla 2013 prijala rozhodnutie 2013/393/SZBP (1), ktorým sa pán Franz-Michael SKJOLD MELLBIN vymenúva za osobitného zástupcu Európskej únie (OZEÚ) v Afganistane. Mandát OZEÚ má uplynúť 31. októbra 2015.

               (2)

               Mandát OZEÚ by sa mal predĺžiť o ďalšie obdobie 16 mesiacov.

               (3)

               OZEÚ bude svoj mandát vykonávať v situácii, ktorá sa môže zhoršiť a mohla by brániť dosahovaniu cieľov vonkajšej činnosti Únie uvedených v článku 21 zmluvy,

         PRIJALA TOTO ROZHODNUTIE:
   Článok 1
   Osobitný zástupca Európskej únie
   Mandát pána Franz-Michaela SKJOLDA MELLBINA ako OZEÚ v Afganistane sa predlžuje do 28. februára 2017. Rada môže rozhodnúť, že mandát OZEÚ sa skončí skôr, a to na základe posúdenia Politického a bezpečnostného výboru (PBV) a na návrh vysokého predstaviteľa Únie pre zahraničné veci a bezpečnostnú politiku (VP).
   Článok 2
   Ciele politiky
   OZEÚ zastupuje Úniu a v úzkej koordinácii so zástupcami členských štátov v Afganistane presadzuje ciele politiky Únie v Afganistane. Konkrétne, OZEÚ:

               a)

               prispieva k vykonávaniu spoločného vyhlásenia EÚ a Afganistanu, stratégie EÚ v Afganistane na roky 2014 – 2016 a prípadne dohody medzi EÚ a Afganistanom o spolupráci týkajúcej sa partnerstva a rozvoja (CAPD);

               b)

               podporuje politický dialóg medzi Úniou a Afganistanom;

               c)

               podporuje ústrednú úlohu Organizácie Spojených národov (OSN) v Afganistane s osobitným dôrazom na prispenie k lepšej koordinácii medzinárodnej pomoci, čím presadzuje vykonávanie komuniké z konferencií v Bonne, Chicagu, Tokiu a Londýne, ako aj príslušných rezolúcií OSN.

         Článok 3
   Mandát
   Na účely plnenia mandátu OZEÚ v úzkej spolupráci so zástupcami členských štátov v Afganistane:

               a)

               presadzuje názory Únie na politický proces a vývoj v Afganistane;

               b)

               udržiava úzke styky s príslušnými afganskými inštitúciami, najmä s vládou a parlamentom, ako aj s miestnymi orgánmi, a podporuje ich rozvoj. Mal by byť v styku aj s inými afganskými politickými skupinami a s inými príslušnými aktérmi v Afganistane, najmä s príslušnými aktérmi občianskej spoločnosti;

               c)

               udržiava úzke styky s príslušnými medzinárodnými a regionálnymi zainteresovanými stranami v Afganistane, najmä s osobitným splnomocnencom generálneho tajomníka OSN a s vysokým civilným predstaviteľom Organizácie Severoatlantickej zmluvy (NATO) a s inými kľúčovými partnermi a organizáciami;

               d)

               poskytuje poradenstvo v otázke pokroku dosiahnutého pri plnení cieľov spoločného vyhlásenia EÚ a Afganistanu, stratégie EÚ v Afganistane na roky 2014 – 2016, Dohody medzi EÚ a Afganistanom o spolupráci týkajúcej sa partnerstva a rozvoja (CAPD) a komuniké z konferencií v Bonne, Chicagu, Tokiu a Londýne, a to najmä v týchto oblastiach:

                           i)

                           budovanie civilných kapacít, najmä na nižšej ako celoštátnej úrovni,

                           ii)

                           dobrá správa vecí verejných a zriaďovanie inštitúcií potrebných na existenciu právneho štátu, najmä nezávislého súdnictva,

                           iii)

                           volebné a ústavné reformy,

                           iv)

                           reformy sektora bezpečnosti vrátane posilňovania justičných inštitúcií a právneho štátu, národnej armády a policajného zboru, a predovšetkým rozvoja civilnej policajnej služby,

                           v)

                           podpora rastu, a to predovšetkým prostredníctvom poľnohospodárstva a rozvoja vidieka,

                           vi)

                           plnenie medzinárodných záväzkov Afganistanu v oblasti ľudských práv vrátane dodržiavania práv osôb patriacich k menšinám a práv žien a detí,

                           vii)

                           dodržiavanie demokratických zásad a právneho štátu,

                           viii)

                           zvyšovanie účasti žien vo verejnej správe, v občianskej spoločnosti a – v súlade s rezolúciou Bezpečnostnej rady OSN č. 1325 (2000)– na mierovom procese,

                           ix)

                           plnenie medzinárodných záväzkov Afganistanu vrátane spolupráce v rámci medzinárodného úsilia v oblasti boja proti terorizmu, nedovolenému obchodovaniu s drogami a obchodovaniu s ľuďmi, ako aj proti šíreniu zbraní vrátane zbraní hromadného ničenia a súvisiaceho materiálu,

                           x)

                           podpora humanitárnej pomoci a pokojný návrat utečencov a osôb vysídlených v rámci krajiny a

                           xi)

                           zvyšovanie účinnosti prítomnosti a činností Únie v Afganistane a prispievanie k vypracúvaniu pravidelných správ o vykonávaní stratégie EÚ v Afganistane na roky 2014 – 2016 požadovaných Radou;

               e)

               aktívne sa zúčastňuje na miestnych koordinačných fórach, akým je napríklad spoločná rada pre koordináciu a monitorovanie, a zároveň zabezpečuje úplné informovanie nezúčastnených členských štátov o rozhodnutiach prijatých na týchto úrovniach;

               f)

               poskytuje poradenstvo v otázkach účasti a pozícií Únie na medzinárodných konferenciách v súvislosti s Afganistanom a najmä v súvislosti s nadchádzajúcou medzinárodnou konferenciou ministrov o Afganistane, ktorá sa uskutoční v Bruseli a ktorej spoločným usporiadateľom bude Únia, v úzkej spolupráci s afganskými úradmi a hlavnými medzinárodnými partnermi;

               g)

               aktívne sa zapája do podpory regionálnej spolupráce prostredníctvom relevantných iniciatív vrátane istanbulského procesu a konferencie regionálnej hospodárskej spolupráce v prospech Afganistanu (RECCA);

               h)

               prispieva k vykonávaniu politiky Únie v oblasti ľudských práv a usmernení EÚ pre oblasť ľudských práv, najmä pokiaľ ide o ženy a deti v oblastiach postihnutých konfliktom, a to najmä sledovaním vývoja v tomto smere a reagovaním naň;

               i)

               podľa potreby poskytuje podporu inkluzívnemu mierovému procesu, ktorý sa uskutočňuje pod vedením Afganistanu a ktorého cieľom je politické urovnanie v súlade s podmienkami stanovenými na konferencii v Bonne.

         Článok 4
   Vykonávanie mandátu
   1.   OZEÚ je zodpovedný za vykonávanie svojho mandátu pod vedením VP.
   2.   PBV je s OZEÚ v úzkom spojení a je jeho hlavným styčným bodom s Radou. PBV činnosť OZEÚ v rámci jeho mandátu strategicky usmerňuje a politicky riadi bez toho, aby boli dotknuté právomoci VP.
   3.   OZEÚ svoju činnosť úzko koordinuje s Európskou službou pre vonkajšiu činnosť (ESVČ) a s jej príslušnými útvarmi.
   Článok 5
   Financovanie
   1.   Finančná referenčná suma určená na úhradu výdavkov spojených s mandátom OZEÚ v období od 1. novembra 2015 do 28. februára 2017 je 7 625 000 EUR.
   2.   Riadenie výdavkov sa uskutočňuje v súlade s postupmi a pravidlami, ktoré sa vzťahujú na všeobecný rozpočet Únie.
   3.   Riadenie výdavkov je predmetom zmluvy medzi OZEÚ a Komisiou. OZEÚ zodpovedá Komisii za všetky výdavky.
   Článok 6
   Vytvorenie a zloženie tímu
   1.   OZEÚ v rámci svojho mandátu a zodpovedajúcich finančných prostriedkov, ktoré má k dispozícii, zodpovedá za vytvorenie tímu. Tím zahŕňa odborníkov na konkrétne politické otázky podľa požiadaviek mandátu. OZEÚ bezodkladne a pravidelne informuje Radu a Komisiu o zložení svojho tímu.
   2.   Členské štáty, inštitúcie Únie a ESVČ môžu navrhnúť vyslanie personálu na prácu pre OZEÚ. Plat členov takto vyslaného personálu hradí príslušný členský štát, príslušná inštitúcia Únie alebo ESVČ. Na prácu pre OZEÚ sa môžu prideliť aj experti, ktorých do inštitúcií Únie alebo do ESVČ vyslali členské štáty. Členovia medzinárodného zmluvného personálu musia byť štátnymi príslušníkmi niektorého členského štátu.
   3.   Všetci členovia vyslaného personálu naďalej administratívne podliehajú vysielajúcemu členskému štátu, vysielajúcej inštitúcii Únie alebo ESVČ a vykonávajú svoje povinnosti a konajú v záujme mandátu OZEÚ.
   Článok 7
   Výsady a imunity OZEÚ a jeho personálu
   Výsady, imunity a ďalšie záruky, ktoré sú potrebné na vykonávanie a plynulý priebeh misie OZEÚ a členov jeho personálu, sa podľa potreby dohodnú s hostiteľskou krajinou. Členské štáty a ESVČ poskytnú na tento účel všetku potrebnú podporu.
   Článok 8
   Bezpečnosť utajovaných skutočností EÚ
   OZEÚ a členovia jeho tímu dodržiavajú bezpečnostné zásady a minimálne normy stanovené v rozhodnutí Rady 2013/488/EÚ (2).
   Článok 9
   Prístup k informáciám a logistická podpora
   1.   Členské štáty, Komisia a Generálny sekretariát Rady zabezpečujú, aby mal OZEÚ prístup ku všetkým relevantným informáciám.
   2.   Delegácie Únie a/alebo členské štáty podľa potreby poskytujú logistickú podporu v regióne.
   Článok 10
   Bezpečnosť
   V súlade s politikou Únie týkajúcou sa bezpečnosti personálu nasadzovaného mimo Únie v operáciách podľa hlavy V zmluvy prijíma OZEÚ v súlade so svojím mandátom a v závislosti od bezpečnostnej situácie v oblasti, za ktorú zodpovedá, všetky reálne uskutočniteľné opatrenia na zaistenie bezpečnosti všetkých členov personálu, ktorí sú pod jeho priamym vedením, a to najmä tak, že:

               a)

               na základe usmernenia ESVČ vypracúva konkrétny bezpečnostný plán zahŕňajúci konkrétne fyzické, organizačné a procedurálne bezpečnostné opatrenia, riadenie bezpečného presunu personálu do oblasti, za ktorú zodpovedá a v rámci nej, ako aj riadenie bezpečnostných incidentov, a ďalej pohotovostný a evakuačný plán úradu;

               b)

               zabezpečuje, aby všetci členovia personálu nasadzovaní mimo Únie boli poistení pre prípad zvýšeného rizika, ako si to vyžaduje situácia v konkrétnej oblasti, za ktorú zodpovedá;

               c)

               zabezpečuje, aby všetci členovia tímu OZEÚ, ktorí sa majú nasadiť mimo Únie, vrátane miestneho zmluvného personálu, absolvovali pred presunom do oblasti, za ktorú zodpovedá, alebo bezprostredne po ňom primeraný bezpečnostný výcvik podľa stupňa rizikovosti prideleného zo strany ESVČ uvedenej oblasti;

               d)

               zabezpečuje vykonávanie všetkých dohodnutých odporúčaní vypracovaných na základe pravidelného posúdenia bezpečnosti a predkladá Rade, VP a Komisii písomné správy o ich vykonávaní, ako aj o iných bezpečnostných otázkach v rámci správy o pokroku a správy o vykonávaní mandátu.

         Článok 11
   Podávanie správ
   OZEÚ pravidelne podáva VP a PBV správy. OZEÚ v prípade potreby podáva správy aj pracovným skupinám Rady. Pravidelné správy sa rozosielajú prostredníctvom siete COREU. OZEÚ môže podávať správy aj Rade pre zahraničné veci. V súlade s článkom 36 zmluvy sa OZEÚ môže podieľať na informovaní Európskeho parlamentu.
   Článok 12
   Koordinácia
   1.   V záujme dosiahnutia cieľov politiky Únie prispieva OZEÚ k jednotnosti, konzistentnosti a účinnosti činnosti Únie a pomáha zabezpečovať, aby všetky nástroje Únie a opatrenia členských štátov pôsobili súdržne. Činnosť OZEÚ sa koordinuje s činnosťou Komisie, ako aj s činnosťou delegácie Únie v Pakistane. OZEÚ pravidelne informuje misie členských štátov a delegácie Únie.
   2.   Na mieste sa úzke vzťahy udržiavajú s vedúcimi misií členských štátov a vedúcimi delegácií Únie. Tí sa snažia čo najviac pomáhať OZEÚ pri vykonávaní jeho mandátu. OZEÚ poskytuje vedúcemu policajnej misie Európskej Únie v Afganistane (EUPOL AFGHANISTAN) politické usmernenia na miestnej úrovni. OZEÚ a veliteľ civilných operácií sa podľa potreby vzájomne radia. OZEÚ je tiež v spojení s inými medzinárodnými a regionálnymi aktérmi pôsobiacimi v oblasti.
   Článok 13
   Pomoc súvisiaca s nárokmi
   OZEÚ a jeho personál pomáhajú pri poskytovaní informácií pri riešení všetkých nárokov a záväzkov, ktoré vyplývajú z mandátov predchádzajúcich OZEÚ v Afganistane a poskytujú administratívnu pomoc a prístup k príslušným spisom na takéto účely.
   Článok 14
   Preskúmanie
   Vykonávanie tohto rozhodnutia a jeho súlad s inými iniciatívami Únie v regióne sa pravidelne skúma. OZEÚ predloží Rade, VP a Komisii do konca júna 2016 správu o pokroku a do konca novembra 2016 súhrnnú správu o vykonávaní mandátu.
   Článok 15
   Nadobudnutie účinnosti
   Toto rozhodnutie nadobúda účinnosť dňom jeho prijatia.
   Uplatňuje sa od 1. novembra 2015.

      V Bruseli 10. novembra 2015

            Za Radu

            predseda

         P. GRAMEGNA

      (1)  Rozhodnutie Rady 2013/393/SZBP z 22. júla 2013, ktorým sa mení rozhodnutie 2013/382/SZBP, ktorým sa predlžuje mandát osobitného zástupcu Európskej únie v Afganistane (Ú. v. EÚ L 198, 23.7.2013, s. 47).

      (2)  Rozhodnutie Rady 2013/488/EÚ z 23. septembra 2013 o bezpečnostných predpisoch na ochranu utajovaných skutočností EÚ (Ú. v. EÚ L 274, 15.10.2013, s. 1).


title: Rozhodnutie Rady 2005/851/SZBP z  21. novembra 2005  o uzavretí Dohody medzi Európskou úniou a Kanadou, ktorou sa zakladá rámec pre účasť Kanady na operáciách krízového riadenia Európskej únie

text:
               1.12.2005

               SK

               Úradný vestník Európskej únie

               L 315/20

      ROZHODNUTIE RADY 2005/851/SZBP
   z 21. novembra 2005
   o uzavretí Dohody medzi Európskou úniou a Kanadou, ktorou sa zakladá rámec pre účasť Kanady na operáciách krízového riadenia Európskej únie
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 24,
   so zreteľom na odporúčanie predsedníctva,
   keďže:

               (1)

               Podmienky týkajúce sa účasti tretích štátov na operáciách krízového riadenia EÚ by mali byť ustanovené v dohode, ktorou sa zakladá rámec pre takúto prípadnú budúcu účasť, a nemali by sa definovať jednotlivo pre každú dotknutú operáciu.

               (2)

               Po udelení oprávnenia Radou 23. februára 2004 predsedníctvo za pomoci generálneho tajomníka/vysokého splnomocnenca rokovalo o Dohode medzi Európskou úniou a Kanadou, ktorou sa zakladá rámec pre účasť Kanady na operáciách krízového riadenia Európskej únie.

               (3)

               Táto dohoda by sa mala schváliť,

         ROZHODLA TAKTO:
   Článok 1
   Dohoda medzi Európskou úniou a Kanadou, ktorou sa zakladá rámec pre účasť Kanady na operáciách krízového riadenia Európskej únie, sa týmto schvaľuje v mene Európskej únie.
   Text dohody tvorí prílohu tohto rozhodnutia.
   Článok 2
   Týmto sa predseda Rady poveruje určiť osobu(-y) splnomocnenú(-é) na podpis dohody s cieľom zaviazať Európsku úniu.
   Článok 3
   Toto rozhodnutie nadobúda účinnosť dňom jeho prijatia.
   Článok 4
   Toto rozhodnutie sa uverejní v Úradnom vestníku Európskej únie.

      V Bruseli 21. novembra 2005

            Za Radu

            predseda

         J. STRAW

         DOHODA

      medzi Európskou úniou a Kanadou, ktorou sa zakladá rámec pre účasť Kanady na operáciách krízového riadenia Európskej únie
      EURÓPSKA ÚNIA
      na jednej strane a
      VLÁDA KANADY
      na strane druhej,
      ďalej len „strany“,
      keďže:

                  (1)

                  Európska únia (EÚ) môže rozhodnúť o uskutočnení opatrenia v oblasti krízového riadenia.

                  (2)

                  Európska Rada schválila 21. a 22. júna 2002 v Seville pravidlá pre konzultácie a spoluprácu medzi Európskou úniou a Kanadou v krízovom riadení.

                  (3)

                  Európska únia rozhodne, či budú na účasť na operácii krízového riadenia EÚ prizvané tretie štáty. Kanada môže prijať pozvanie Európskej únie a ponúknuť svoj príspevok. V takom prípade Európska únia rozhodne o prijatí navrhovaného príspevku Kanady.

                  (4)

                  Ak Európska únia rozhodne, že uskutoční operáciu vojenského krízového riadenia s využitím prostriedkov a kapacít NATO, Kanada môže v zásade vyjadriť svoj úmysel zúčastniť sa operácie.

                  (5)

                  Všeobecné podmienky účasti Kanady na operáciách krízového riadenia EÚ by sa mali ustanoviť v dohode, ktorá zakladá rámec pre takúto prípadnú budúcu účasť, a nemali by sa vymedzovať jednotlivo pre každú dotknutú operáciu.

                  (6)

                  Takáto dohoda by sa nemala dotýkať autonómie Európskej únie v rozhodovaní a nemala by vopred vylúčiť skutočnosť, že Kanada sa rozhodne v jednotlivých prípadoch zúčastniť na operácii krízového riadenia EÚ,

            DOHODLI SA TAKTO:
      ODDIEL I
      VŠEOBECNÉ USTANOVENIA
      Článok 1
      Rozhodnutia týkajúce sa účasti
      1.   Po rozhodnutí Európskej únie prizvať Kanadu na účasť na operácii krízového riadenia EÚ a po tom, ako sa Kanada v zásade rozhodla zúčastniť, Kanada poskytne informácie o svojom navrhovanom príspevku Európskej únii.
      2.   Ak Európska únia rozhodla, že uskutoční operáciu vojenského krízového riadenia s využitím prostriedkov a kapacít NATO, Kanada informuje Európsku úniu o každom svojom úmysle zúčastniť sa operácie, a následne poskytne informácie o svojom zamýšľanom príspevku.
      3.   Hodnotenie príspevku Kanady zo strany Európskej únie sa uskutoční po porade s Kanadou.
      4.   Európska únia včas oznámi Kanade listom výsledok hodnotenia s cieľom zaistiť jej účasť v súlade s ustanoveniami tejto dohody.
      Článok 2
      Rámec
      1.   Kanada sa pripája k jednotnej akcii, ktorou Rada Európskej únie rozhodne, že EÚ bude viesť operáciu krízového riadenia, a ku každej jednotnej akcii alebo rozhodnutiu, ktorým Rada Európskej únie rozhodne o zmene a doplnení alebo rozšírení mandátu operácie krízového riadenia EÚ v súlade s ustanoveniami tejto dohody a akýmikoľvek požadovanými vykonávacími predpismi.
      2.   Účasť Kanady na operácii krízového riadenia EÚ nemá vplyv na autonómiu rozhodovania Európskej únie.
      Článok 3
      Postavenie personálu a ozbrojených síl
      1.   Postavenie personálu vyslaného Kanadou v rámci operácie civilného krízového riadenia EÚ a/alebo ozbrojených síl Kanady, ktoré sa podieľajú na operácii vojenského krízového riadenia EÚ, sa riadi dohodou o postavení misie/ozbrojených síl, pokiaľ takáto existuje, uzavretou medzi Európskou úniou a štátom (štátmi), v ktorom (ktorých) sa táto operácia vedie.
      2.   Postavenie personálu vyslaného na veliteľstvo alebo do veliteľských štruktúr umiestnených mimo územia štátu (štátov), na území ktorého (ktorých) prebieha operácia krízového riadenia EÚ, sa riadi dojednaniami medzi príslušnými orgánmi, pokiaľ ide o veliteľstvo a dotknuté veliteľské štruktúry, a príslušnými orgánmi Kanady.
      3.   Bez toho, aby bola dotknutá dohoda o postavení misie/ozbrojených síl uvedená v odseku 1 tohto článku, Kanada uplatňuje právomoc nad svojím personálom, ktorý sa zúčastňuje operácie krízového riadenia EÚ.
      4.   Bez toho, aby bola dotknutá dohoda o postavení misie/ozbrojených síl uvedená v odseku 1 tohto článku, Kanada je zodpovedná za riešenie každej sťažnosti súvisiacej s jej účasťou na operácii krízového riadenia EÚ, ktorú podá ktorýkoľvek člen jej personálu alebo ktorá sa dotýka ktoréhokoľvek člena jej personálu.
      5.   V prípade úmrtia, úrazu, straty alebo škody spôsobenej fyzickým alebo právnickým osobám pochádzajúcim zo štátu (štátov), na území ktorého (ktorých) sa operácia vedie, Kanada po určení svojej zodpovednosti zaplatí náhradu škody za podmienok, ktoré predpokladá dohoda o postavení misie/ozbrojených síl, pokiaľ takáto existuje, ako sa uvádza v odseku 1 tohto článku.
      6.   Kanada sa zaväzuje vypracovať vyhlásenie o vzdaní sa nárokov na úhradu voči ktorémukoľvek štátu, ktorý sa zúčastňuje operácie krízového riadenia EÚ, na ktorej sa zúčastňuje Kanada, a zaväzuje sa tak urobiť pri podpisovaní tejto dohody. Vzor uvedeného vyhlásenia je stanovený v prílohe k tejto dohode.
      7.   Európska únia sa zaväzuje zabezpečiť, aby členské štáty EÚ vypracovali vyhlásenie o vzdaní sa nárokov na úhradu voči Kanade, ak sa táto zúčastňuje operácie vojenského krízového riadenia EÚ, a zaväzuje sa tak urobiť pri podpisovaní tejto dohody. Vzor vyhlásenia je stanovený v prílohe k tejto dohode.
      Článok 4
      Utajované skutočnosti
      1.   Kanada zabezpečí, aby pri práci s utajovanými skutočnosťami EÚ v kontexte operácie krízového riadenia EÚ dodržiaval personál Kanady základné zásady a minimálne normy bezpečnostných predpisov Rady Európskej únie, ktoré sú uvedené v rozhodnutí Rady 2001/264/ES (1). Kanada tiež zabezpečí, aby jej personál rešpektoval ďalšie usmernenia týkajúce sa utajovaných skutočností EÚ vydané príslušnými orgánmi vrátane veliteľa operácie EÚ v kontexte operácie vojenského krízového riadenia EÚ alebo veliteľa misie EÚ v kontexte operácie civilného krízového riadenia EÚ bez toho, aby bol dotknutý článok 6 ods. 2 a článok 10 ods. 2.
      2.   Ak EÚ prijme utajované skutočnosti od Kanady, poskytne im príslušnú ochranu podľa stupňa ich utajenia a v súlade s normami ustanovenými v predpisoch pre utajované skutočnosti EÚ.
      3.   Ak EÚ a Kanada uzavreli dohodu o bezpečnostných postupoch na výmenu utajovaných skutočností, ustanovenia tejto dohody sa uplatňujú v kontexte operácie krízového riadenia EÚ.
      ODDIEL II
      USTANOVENIA O ÚČASTI NA OPERÁCIÁCH CIVILNÉHO KRÍZOVÉHO RIADENIA
      Článok 5
      Personál vyslaný v rámci operácie civilného krízového riadenia EÚ
      1.   Kanada zabezpečí, aby jej personál vyslaný v rámci operácie civilného krízového riadenia EÚ vykonával svoju misiu v súlade s:

                  a)

                  jednotnou akciou a následnými zmenami a doplneniami uvedenými v článku 2 ods. 1 tejto dohody;

                  b)

                  operačným plánom;

                  c)

                  vykonávacími opatreniami.

            2.   Kanada včas oboznámi veliteľa misie operácie civilného krízového riadenia EÚ a Generálny sekretariát Rady Európskej únie s každou zmenou týkajúcou sa jej príspevku na operáciu civilného krízového riadenia EÚ.
      3.   Personál vyslaný v rámci operácie civilného krízového riadenia EÚ sa podrobí lekárskej prehliadke, očkovaniu, ak ho príslušný kanadský orgán považuje za potrebné, a dostane od príslušného orgánu Kanady lekárske potvrdenie, že je schopný vykonávať svoje povinnosti. Personál vyslaný v rámci operácie civilného krízového riadenia EÚ predloží kópiu uvedeného potvrdenia.
      Článok 6
      Velenie
      1.   Personál, ktorý vyslala Kanada, vykonáva svoje povinnosti a správa sa tak, že má na zreteli výhradne záujmy operácie civilného krízového riadenia EÚ bez toho, aby bol dotknutý odsek 2.
      2.   Celý personál zostáva v plnom rozsahu pod velením svojich vnútroštátnych orgánov.
      3.   Vnútroštátne orgány odovzdajú operatívnu kontrolu veliteľovi misie pre operáciu civilného krízového riadenia EÚ, ktorý tieto povinnosti vykonáva prostredníctvom hierarchickej štruktúry velenia a kontroly.
      4.   Veliteľ misie velí operácii civilného krízového riadenia EÚ a zabezpečuje jej každodenné riadenie.
      5.   Kanada má rovnaké práva a povinnosti ohľadne každodenného riadenia operácie ako členské štáty Európskej únie, ktoré sa zúčastňujú operácie, v súlade s právnymi nástrojmi uvedenými v článku 2 ods. 1 tejto dohody.
      6.   Veliteľ misie operácie civilného krízového riadenia EÚ zodpovedá za disciplinárnu kontrolu personálu operácie civilného krízového riadenia EÚ. V prípade potreby začne dotknutý vnútroštátny orgán disciplinárne konanie.
      7.   Kanada ustanoví kontaktnú osobu národného kontingentu (NPC), ktorá v rámci operácie zastupuje jej národný kontingent. NPC podáva veliteľovi misie pre operáciu civilného krízového riadenia EÚ správy o vnútroštátnych veciach, ktoré majú vplyv na operáciu, a zodpovedá za každodennú disciplínu kontingentu.
      8.   Európska únia prijme rozhodnutie ukončiť operáciu po porade s Kanadou pod podmienkou, že Kanada sa v deň prijatia rozhodnutia o ukončení operácie naďalej zúčastňuje operácie civilného krízového riadenia EÚ.
      Článok 7
      Finančné aspekty
      Kanada znáša všetky náklady spojené so svojou účasťou na operácii okrem nákladov, ktoré podliehajú spoločnému financovaniu, ako ustanovuje prevádzkový rozpočet operácie. Tento postup sa nedotýka článku 8.
      Článok 8
      Príspevok do prevádzkového rozpočtu
      1.   Kanada prispieva na financovanie prevádzkového rozpočtu operácie civilného krízového riadenia EÚ s výhradou odseku 3.
      2.   Každý finančný príspevok Kanady do prevádzkového rozpočtu sa rovná nižšej z týchto dvoch súm:

                  a)

                  podielu referenčnej sumy, ktorý je úmerný pomeru jej HND k celkovej sume HND všetkých štátov prispievajúcich do prevádzkového rozpočtu operácie; alebo

                  b)

                  podielu referenčnej sumy na prevádzkovom rozpočte, ktorý je úmerný pomeru počtu jej personálu zúčastňujúceho sa operácie k celkovému počtu personálu všetkých štátov zúčastňujúcich sa operácie.

            3.   Európska únia v zásade oslobodí Kanadu od finančných príspevkov na určitú operáciu civilného krízového riadenia EÚ, ak Európska únia rozhodne, že účasť Kanady na operácii je významným príspevkom, ktorý je pre danú operáciu zásadný.
      4.   Veliteľ misie pre operáciu civilného krízového riadenia EÚ a príslušné administratívne útvary Kanady uzavrú v prípade potreby dohodu o praktických spôsoboch platby príspevkov Kanady do prevádzkového rozpočtu operácie civilného krízového riadenia EÚ. Táto dohoda okrem iného zahŕňa ustanovenia o:

                  a)

                  príslušnej sume;

                  b)

                  spôsobe platby finančného príspevku;

                  c)

                  postupe pri audite.

            5.   Bez ohľadu na odseky 1 a 2 Kanada neprispieva na financovanie denných diét vyplácaných personálu členských štátov Európskej únie.
      ODDIEL III
      USTANOVENIA TÝKAJÚCE SA ÚČASTI NA OPERÁCIÁCH VOJENSKÉHO KRÍZOVÉHO RIADENIA
      Článok 9
      Účasť na operácii vojenského krízového riadenia EÚ
      1.   Kanada zabezpečí, aby jej ozbrojené sily a personál, ktorí sa zúčastňujú na operácii vojenského krízového riadenia EÚ, vykonávali svoju misiu v súlade s:

                  a)

                  jednotnou akciou a následnými zmenami a doplneniami uvedenými v článku 2 ods. 1 tejto dohody;

                  b)

                  operačným plánom;

                  c)

                  vykonávacími opatreniami.

            2.   Kanada včas oboznámi veliteľa operácie EÚ s každou zmenou týkajúcou sa svojej účasti na operácii.
      Článok 10
      Velenie
      1.   Personál, ktorý vysiela Kanada, vykonáva svoje povinnosti a správa sa tak, že má na zreteli výhradne záujem operácie vojenského krízového riadenia EÚ bez toho, aby bol dotknutý odsek 2.
      2.   Všetci príslušníci ozbrojených síl a personál, ktorí sa zúčastňujú vojenskej operácie krízového manažmentu EÚ, zostávajú v plnom rozsahu pod velením svojich vnútroštátnych orgánov.
      3.   Vnútroštátne orgány odovzdajú operatívne a taktické velenie a/alebo kontrolu svojich ozbrojených síl a personálu veliteľovi operácie EÚ. Veliteľ operácie EÚ má právo delegovať svoje právomoci.
      4.   Kanada má rovnaké práva a povinnosti ohľadne každodenného riadenia operácie ako členské štáty Európskej únie, ktoré sa zúčastňujú operácie, v súlade s právnymi nástrojmi uvedenými v článku 2 ods. 1 tejto dohody.
      5.   Veliteľ operácie EÚ môže po porade s Kanadou kedykoľvek Kanadu požiadať, aby svoj príspevok zrušila.
      6.   Kanada vymenuje vysokého vojenského zástupcu (SMR), ktorého úlohou je zastupovať svoj národný kontingent na operácii vojenského krízového riadenia EÚ. SMR sa radí s veliteľom ozbrojených síl EÚ vo všetkých záležitostiach týkajúcich sa operácie a zodpovedá za každodennú disciplínu kontingentu.
      Článok 11
      Finančné aspekty
      Bez toho, aby bol dotknutý článok 12, Kanada znáša všetky náklady spojené so svojou účasťou na operácii, pokiaľ tieto náklady nepodliehajú spoločnému financovaniu, ako sa ustanovuje v právnych nástrojoch uvedených v článku 2 ods. 1 tejto dohody, ako aj v rozhodnutí Rady 2004/197/SZBP z 23. februára 2004, ktorým sa ustanovuje mechanizmus správy financovania spoločných nákladov na operácie Európskej únie s vojenskými alebo obrannými dôsledkami (2).
      Článok 12
      Príspevok na spoločné náklady
      1.   Kanada prispieva na financovanie spoločných nákladov operácie vojenského krízového riadenia EÚ s výhradou odseku 3.
      2.   Každý finančný príspevok Kanady na spoločné náklady sa rovná nižšej z týchto dvoch súm:

                  a)

                  podielu referenčnej sumy na spoločných nákladoch, ktorý je úmerný pomeru jej HND k celkovej sume HND všetkých štátov prispievajúcich na spoločné náklady operácie; alebo

                  b)

                  podielu referenčnej sumy na spoločných nákladoch, ktorý je úmerný pomeru počtu jej personálu zúčastňujúceho sa operácie k celkovému počtu personálu všetkých štátov zúčastňujúcich sa operácie.

            Pri výpočte sumy uvedenej v odseku 2 písm. b) v prípade, že Kanada vysiela personál iba na veliteľstvo operácie alebo ozbrojených síl, použije sa pomer jej personálu k celkovému počtu personálu príslušného veliteľstva. V ostatných prípadoch ide o pomer počtu personálu vyslaného Kanadou k celkovému počtu personálu operácie.
      3.   Európska únia v zásade oslobodí Kanadu od finančných príspevkov na spoločné náklady určitej operácie vojenského krízového riadenia EÚ, ak Európska únia rozhodne, že účasť Kanady na operácii je významným príspevkom k prostriedkom a/alebo kapacitám, ktoré sú pre danú operáciu zásadné.
      4.   Správca ustanovený v rozhodnutí Rady 2004/197/SZBP z 23. februára 2004, ktorým sa ustanovuje mechanizmus správy financovania spoločných nákladov na operácie Európskej únie s vojenskými alebo obrannými dôsledkami, a príslušné administratívne orgány Kanady uzavrú v prípade potreby dohodu. Táto dohoda bude okrem iného zahŕňať ustanovenia o:

                  a)

                  príslušnej sume;

                  b)

                  spôsobe platby finančného príspevku;

                  c)

                  postupe pri audite.

            ODDIEL IV
      ZÁVEREČNÉ USTANOVENIA
      Článok 13
      Pravidlá na vykonávanie tejto dohody
      Bez toho, aby boli dotknuté ustanovenia článku 8 ods. 4 a článku 12 ods. 4, generálny tajomník Rady Európskej únie, vysoký splnomocnenec pre spoločnú zahraničnú a bezpečnostnú politiku a príslušné orgány Kanady dohodnú všetky potrebné technické a správne pravidlá súvisiace s vykonávaním tejto dohody.
      Článok 14
      Neplnenie záväzkov
      Ak si jedna zo strán neplní svoje záväzky ustanovené v tejto dohode, druhá strana má právo túto dohodu ukončiť formou výpovede s jednomesačnou výpovednou lehotou.
      Článok 15
      Urovnávanie sporov
      Spory týkajúce sa výkladu alebo uplatňovania tejto dohody sa medzi stranami riešia diplomatickou cestou.
      Článok 16
      Nadobudnutie platnosti
      1.   Táto dohoda nadobúda platnosť prvým dňom prvého mesiaca po tom, ako sa strany navzájom informovali, že ukončili vnútorné postupy potrebné na tento účel.
      2.   Táto dohoda podlieha preskúmaniu najneskôr do 1. júna 2008 a následne aspoň každé tri roky.
      3.   Túto dohodu možno zmeniť a doplniť na základe vzájomnej písomnej dohody medzi stranami.
      4.   Túto dohodu môže jedna strana vypovedať písomným oznámením o vypovedaní, ktoré odovzdá druhej strane. Takáto výpoveď je účinná šesť mesiacov po doručení oznámenia druhej strane.
      NA DÔKAZ TOHO podpísaní splnomocnení zástupcovia, náležite na tento účel oprávnení, podpísali túto dohodu.

         V Bruseli dvadsiateho štvrtého novembra dvetisíc päť v dvoch origináloch v anglickom a francúzskom jazyku, pričom oba texty sú rovnako autentické.

         (1)  Ú. v. ES L 101, 11.4.2001, s. 1. Rozhodnutie zmenené a doplnené rozhodnutím 2004/194/ES (Ú. v. EÚ L 63, 28.2.2004, s. 48).

         (2)  Ú. v. EÚ L 63, 28.2.2004, s. 68. Rozhodnutie naposledy zmenené a doplnené rozhodnutím 2005/68/SZBP (Ú. v. EÚ L 27, 29.1.2005, s. 59).

         PRÍLOHA
         ZNENIE VYHLÁSENÍ
         Vyhlásenie členských štátov EÚ
         Členské štáty EÚ, uplatňujúce jednotnú akciu EÚ o operácii krízového riadenia EÚ, na ktorej sa zúčastňuje Kanada, sa budú usilovať, pokiaľ to ich vnútroštátny právny systém dovoľuje, vzdať sa podľa možností na vzájomnom základe nárokov voči Kanade v prípade úrazu alebo úmrtia personálu, alebo škody na majetku alebo straty na majetku vo svojom vlastníctve, ktorý sa používa pri operácii krízového riadenia EÚ, ak takýto úraz, úmrtie, škodu alebo stratu:

                     —

                     zapríčinil personál Kanady pri výkone svojich služobných povinností súvisiacich s operáciou krízového riadenia EÚ, okrem prípadov hrubej nedbanlivosti alebo úmyselného zneužitia úradnej moci, alebo

                     —

                     vznikli v dôsledku používania majetku vo vlastníctve Kanady za podmienky, že sa majetok použil v súvislosti s operáciou, s výnimkou prípadov hrubej nedbanlivosti alebo úmyselného zneužitia úradnej moci personálom operácie krízového riadenia EÚ z Kanady, ktorý tento majetok používal.

               Vyhlásenie Kanady:
         Pripojením sa k jednotnej akcii EÚ pre operáciu krízového riadenia EÚ sa Kanada bude usilovať, pokiaľ to jej vnútroštátny právny systém dovoľuje, vzdať sa podľa možností na vzájomnom základe nárokov voči každému štátu zúčastňujúcemu sa operácie krízového riadenia EÚ v prípade úrazu alebo úmrtia personálu, alebo škody na majetku alebo straty majetku vo svojom vlastníctve, ktorý sa používa pri operácii krízového riadenia EÚ, ak takýto úraz, úmrtie, škodu alebo stratu:

                     —

                     zapríčinil personál Kanady pri výkone svojich služobných povinností súvisiacich s operáciou krízového riadenia EÚ okrem prípadov hrubej nedbanlivosti alebo úmyselného zneužitia úradnej moci, alebo

                     —

                     vznikli v dôsledku používania majetku vo vlastníctve štátov zúčastňujúcich sa operácie krízového riadenia EÚ za podmienky, že majetok bol používaný v súvislosti s operáciou a s výnimkou prípadov hrubej nedbanlivosti alebo úmyselného zneužitia úradnej moci personálom operácie krízového riadenia EÚ, ktorý tento majetok používal.


title: Rozhodnutie Dozorného úradu EZVO č. 185/16/COL z 12. októbra 2016, ktorým sa schvaľuje plán výkonnosti siete na druhé referenčné obdobie systému výkonnosti jednotného európskeho neba (2015 – 2019) [2017/134]

text:
               26.1.2017

               SK

               Úradný vestník Európskej únie

               L 21/116

         ROZHODNUTIE DOZORNÉHO ÚRADU EZVO
   č. 185/16/COL
   z 12. októbra 2016,
   ktorým sa schvaľuje plán výkonnosti siete na druhé referenčné obdobie systému výkonnosti jednotného európskeho neba (2015 – 2019) [2017/134]
   DOZORNÝ ÚRAD EZVO,
   so zreteľom na akt uvedený v bode 66t prílohy XIII k Dohode o EHP [nariadenie Európskeho parlamentu a Rady (ES) č. 549/2004 z 10. marca 2004, ktorým sa stanovuje rámec na vytvorenie jednotného európskeho neba, v znení zmien] upravený na účely Dohody o EHP prostredníctvom jej protokolu 1, a najmä na jeho článok 11 ods. 1,
   so zreteľom na akt uvedený v bode 66xf prílohy XIII k Dohode o EHP [vykonávacie nariadenie Komisie (EÚ) č. 390/2013 z 3. mája 2013, ktorým sa stanovuje systém výkonnosti leteckých navigačných služieb a sieťových funkcií] upravený na účely Dohody o EHP prostredníctvom jej protokolu 1, a najmä na jeho článok 6 písm. d),
   keďže:

               (1)

               V súlade s aktom uvedeným v bode 66wn prílohy XIII k Dohode o EHP [nariadenie Komisie (EÚ) č. 677/2011 zo 7. júla 2011, ktorým sa ustanovujú podrobné pravidlá vykonávania funkcií siete manažmentu letovej prevádzky (ATM) a ktorým sa mení a dopĺňa nariadenie (EÚ) č. 691/2010] manažér siete prispieva k realizácii systému výkonnosti.

               (2)

               Manažér siete vypracoval v súlade s vykonávacím nariadením (EÚ) č. 390/2013 plán výkonnosti siete na druhé referenčné obdobie systému výkonnosti jednotného európskeho neba (2015 – 2019).

               (3)

               Plán výkonnosti siete bol posúdený na základe cieľov výkonnosti platných pre celú Úniu (1) a mutatis mutandis aj na základe kritérií stanovených v prílohe IV k vykonávaciemu nariadeniu (EÚ) č. 390/2013, ako aj ďalších požiadaviek uvedeného nariadenia.

               (4)

               Z posúdenia vyplynulo, že plán výkonnosti siete je v súlade s uvedenými cieľmi, kritériami a požiadavkami. Najmä pokiaľ ide o kľúčové oblasti výkonnosti, ako je bezpečnosť, životné prostredie a kapacita, ciele stanovené v pláne zodpovedajú príslušným cieľom platným pre celú Úniu, a sú teda s uvedenými cieľmi platnými pre celú Úniu konzistentné. Aj ciele stanovené v pláne v prípade nákladovej efektívnosti, ktorá je ďalšou kľúčovou oblasťou výkonnosti, sú v súlade s cieľmi stanovenými pre celú Úniu, keďže trend znižovania stanovených jednotkových nákladov je vyšší ako cieľové hodnoty stanovené pre celú Úniu.

               (5)

               Preto je vhodné, aby Dozorný úrad EZVO schválil konečnú verziu plánu výkonnosti siete vo vydaní z júna 2015, ktorý vypracoval manažér siete,

         PRIJAL TOTO ROZHODNUTIE:
   Článok 1
   Plán výkonnosti siete na druhé referenčné obdobie systému výkonnosti jednotného európskeho neba (2015 – 2019) vo vydaní z júna 2015, ktorý predložil manažér siete, sa schvaľuje.
   Článok 2
   Toto rozhodnutie nadobúda účinnosť dvadsiatym dňom po jeho uverejnení v dodatku EHP k Úradnému vestníku Európskej únie.

      V Bruseli 12. októbra 2016

            Za Dozorný úrad EZVO

         Sven Erik SVEDMAN

            predseda

         Helga JÓNSDÓTTIR

            členka kolégia

      (1)  Akt uvedený v bode 66xe prílohy XIII k Dohode o EHP (vykonávacie rozhodnutie Komisie 2014/132/EÚ z 11. marca 2014, ktorým sa stanovujú celoúniové výkonnostné ciele pre sieť manažmentu letovej prevádzky a varovné prahy na druhé referenčné obdobie v rokoch 2015 až 2019).


title: Rozhodnutie Rady z  15. novembra 2013 , ktorým sa vymenúvajú dvaja členovia a traja náhradníci správnej rady Agentúry pre spoluprácu regulačných orgánov v oblasti energetiky

text:
               19.11.2013

               SK

               Úradný vestník Európskej únie

               C 337/8

         ROZHODNUTIE RADY
   z 15. novembra 2013,
   ktorým sa vymenúvajú dvaja členovia a traja náhradníci správnej rady Agentúry pre spoluprácu regulačných orgánov v oblasti energetiky
   2013/C 337/07
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 713/2009 z 13. júla 2009, ktorým sa zriaďuje Agentúra pre spoluprácu regulačných orgánov v oblasti energetiky (1), a najmä na jeho článok 12,
   keďže:

               (1)

               V nariadení (ES) č. 713/2009 sa ustanovuje, že Rada vymenúva piatich členov správnej rady Agentúry pre spoluprácu regulačných orgánov v oblasti energetiky a ich náhradníkov.

               (2)

               V súlade s nariadením (ES) č. 713/2009 člen správnej rady nie je členom rady regulačných orgánov a členovia správnej rady konajú nezávisle a objektívne vo verejnom záujme.

               (3)

               Na základe rozhodnutia z 22. decembra 2009 (2) Rada vymenovala do správnej rady troch členov a troch náhradníkov na šesť rokov a dvoch členov a dvoch náhradníkov na štyri roky.

               (4)

               V nadväznosti na skončenie štvorročného funkčného obdobia dvoch členov a dvoch náhradníkov a v nadväznosti na odstúpenie jedného náhradníka so šesťročným funkčným obdobím by sa mali vymenovať dvaja členovia a traja náhradníci, ktorí ich nahradia,

         PRIJALA TOTO ROZHODNUTIE:
   Článok 1
   Za členov správnej rady Agentúry pre spoluprácu regulačných orgánov v oblasti energetiky sa na štyri roky od 28. januára 2014 vymenúvajú:

               —

               pán Guy LENTZ, Luxembursko,

               —

               pán Jochen PENKER, Rakúsko.

         Článok 2
   Za náhradníkov správnej rady Agentúry pre spoluprácu regulačných orgánov v oblasti energetiky sa na štyri roky od 28. januára 2014 vymenúvajú:

               —

               pán Detlef DAUKE, Nemecko,

               —

               pán Pal KOVACS, Maďarsko,

               —

               pán Romas SVEDAS, Litva.

         Článok 3
   Toto rozhodnutie nadobúda účinnosť dňom svojho prijatia.

      V Bruseli 15. novembra 2013

            Za Radu

            predseda

         R. ŠADŽIUS

      (1)  Ú. v. EÚ L 211, 14.8.2009, s. 1.

      (2)  Ú. v. EÚ C 21, 28.1.2010, s. 1.


title: 2014/102/EÚ: Rozhodnutie Rady z  28. januára 2014 o uzavretí Protokolu, ktorým sa stanovujú rybolovné možnosti a finančný príspevok podľa dohody medzi Európskou úniou a Republikou Pobrežia Slonoviny (2013 – 2018)

text:
               22.2.2014

               SK

               Úradný vestník Európskej únie

               L 54/1

      ROZHODNUTIE RADY

   z 28. januára 2014
   o uzavretí Protokolu, ktorým sa stanovujú rybolovné možnosti a finančný príspevok podľa dohody medzi Európskou úniou a Republikou Pobrežia Slonoviny (2013 – 2018)
   (2014/102/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 43 v spojení s jej článkom 218 ods. 6 písm. a),
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:

               (1)

               Rada prijala 17. marca 2008 nariadenie (ES) č. 242/2008 o uzavretí Dohody o partnerstve v sektore rybolovu medzi Európskym spoločenstvom na jednej strane a Republikou Pobrežia Slonoviny na strane druhej (1) (ďalej len „dohoda o partnerstve“).

               (2)

               Únia prerokovala s Republikou Pobrežia Slonoviny nový protokol, ktorým sa plavidlám Únie udeľujú rybolovné možnosti vo vodách, ktoré patria pod suverénnu moc alebo súdnu právomoc Republiky Pobrežia Slonoviny, pokiaľ ide o rybolovné záležitosti (ďalej len „nový protokol“).

               (3)

               Nový protokol sa podpísal na základe rozhodnutia Rady 2013/303/EÚ (2) a predbežne sa bude vykonávať od 1. júla 2013.

               (4)

               Nový protokol by sa mal schváliť,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Protokol, ktorým sa stanovujú rybolovné možnosti a finančný príspevok podľa dohody medzi Európskou úniou a Republikou Pobrežia Slonoviny (2013 – 2018) (3).
   Článok 2
   Predseda Rady v mene Únie vykoná oznámenie podľa článku 14 nového protokolu (4).
   Článok 3
   Toto rozhodnutie nadobúda účinnosť dňom jeho prijatia.

      V Bruseli 28. januára 2014

            Za Radu

            predseda

         G. STOURNARAS

      (1)  Ú. v. EÚ L 75, 18.3.2008, p. 51.

      (2)  Ú. v. EÚ L 170, 22.6.2013, s.1.

      (3)  Nový protokol sa uverejnil v Ú. v. EÚ L 170, 22.6.2013, s. 2 spolu s rozhodnutím o jeho podpise.

      (4)  Dátum nadobudnutia platnosti nového protokolu uverejní Generálny sekretariát Rady v Úradnom vestníku Európskej únie.


title: 2011/557/EÚ, Euratom: Rozhodnutie Európskeho parlamentu z  10. mája 2011 o účtovnej závierke týkajúcej sa všeobecného rozpočtu Európskej únie za rozpočtový rok 2009, oddiel III – Komisia

text:
               27.9.2011

               SK

               Úradný vestník Európskej únie

               L 250/87

         ROZHODNUTIE EURÓPSKEHO PARLAMENTU
   z 10. mája 2011
   o účtovnej závierke týkajúcej sa všeobecného rozpočtu Európskej únie za rozpočtový rok 2009, oddiel III – Komisia
   (2011/557/EÚ, Euratom)
   EURÓPSKY PARLAMENT,

               —

               so zreteľom na všeobecný rozpočet Európskej únie na rozpočtový rok 2009 (1),

               —

               so zreteľom na ročnú účtovnú závierku Európskej únie za rozpočtový rok 2009 [SEK(2010) 963 – C7-0211/2010] (2),

               —

               so zreteľom na výročnú správu Komisie o následných opatreniach k rozhodnutiam o udelení absolutória za rok 2008 [KOM(2010) 650] a na pracovné dokumenty útvarov Komisie pripojené k tejto správe [SEK(2010) 1437 a SEK(2010) 1438],

               —

               so zreteľom na oznámenie Komisie z 2. júna 2010 s názvom Súhrn výsledkov Komisie v oblasti riadenia za rok 2009 [KOM(2010) 281],

               —

               so zreteľom na výročnú správu Komisie pre orgán udeľujúci absolutórium o vnútorných auditoch vykonaných v roku 2009 [KOM(2010) 447] a na pracovný dokument útvarov Komisie pripojený k tejto správe [SEK(2010) 994],

               —

               so zreteľom na správu Komisie s názvom Odpovede členských štátov na výročnú správu Dvora audítorov za rok 2009 [KOM(2011) 104],

               —

               so zreteľom na výročnú správu Dvora audítorov o plnení rozpočtu za rozpočtový rok 2009 spolu s odpoveďami inštitúcií (3) a na osobitné správy Dvora audítorov,

               —

               so zreteľom na vyhlásenie o vierohodnosti týkajúce sa spoľahlivosti vedenia účtov a zákonnosti a správnosti príslušných operácií, ktoré vydal Dvor audítorov v súlade s článkom 287 Zmluvy o fungovaní Európskej únie (4),

               —

               so zreteľom na odporúčanie Rady z 15. februára 2011 o udelení absolutória Komisii za plnenie rozpočtu Európskej únie za rozpočtový rok 2009 (05891/2011 – C7-0053/2011),

               —

               so zreteľom na odporúčanie Rady z 15. februára 2011 týkajúce sa udelenia absolutória výkonným agentúram za plnenie rozpočtu za rozpočtový rok 2009 (05893/2011 – C7-0054/2011),

               —

               so zreteľom na články 274, 275 a 276 Zmluvy o ES, článok 17 ods. 1 Zmluvy o Európskej únii, články 317, 318 a 319 Zmluvy o fungovaní Európskej únie a články 179a a 180b Zmluvy o Euratome,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), zmenené a doplnené nariadeniami Rady (ES, Euratom) č. 1995/2006 (6) a (ES) č. 1525/2007 (7), a najmä na jeho články 55, 145, 146 a 147,

               —

               so zreteľom na nariadenie Rady (ES) č. 58/2003 z 19. decembra 2002, ktoré stanovuje štatút výkonných orgánov, ktorým majú byť zverené niektoré úlohy v rámci riadenia programov Spoločenstva (8), a najmä na jeho článok 14 ods. 2 a 3,

               —

               so zreteľom na článok 76 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanoviská ďalších príslušných výborov (A7-0134/2011),

               A.

               keďže podľa článku 318 Zmluvy o fungovaní Európskej únie Komisia predkladá účtovnú závierku týkajúcu sa plnenia rozpočtu a vypracováva finančný výkaz aktív a pasív Únie,

               1.

               schvaľuje účtovnú závierku týkajúcu sa všeobecného rozpočtu Európskej únie za rozpočtový rok 2009;

               2.

               uvádza svoje poznámky v uznesení, ktoré je neoddeliteľnou súčasťou rozhodnutí o absolutóriu za plnenie všeobecného rozpočtu Európskej únie za rozpočtový rok 2009, oddiel III – Komisia a výkonné agentúry;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, Rade, Komisii, Súdnemu dvoru Európskej únie a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Jerzy BUZEK

            Generálny tajomník

         Klaus WELLE

      (1)  Ú. v. EÚ L 69, 13.3.2009.

      (2)  Ú. v. EÚ C 308, 12.11.2010, s. 1.

      (3)  Ú. v. EÚ C 303, 9.11.2010, s. 1.

      (4)  Ú. v. EÚ C 308, 12.11.2010, s. 129.

      (5)  Ú. v. ES L 248, 16.9.2002, s. 1.

      (6)  Ú. v. EÚ L 390, 30.12.2006, s. 1.

      (7)  Ú. v. EÚ L 343, 27.12.2007, s. 9.

      (8)  Ú. v. ES L 11, 16.1.2003, s. 1.


title: Rozhodnutie Európskeho parlamentu (EÚ) 2016/1566 z 28. apríla 2016 o účtovnej závierke Európskej nadácie pre zlepšovanie životných a pracovných podmienok za rozpočtový rok 2014

text:
               14.9.2016

               SK

               Úradný vestník Európskej únie

               L 246/353

         ROZHODNUTIE EURÓPSKEHO PARLAMENTU (EÚ) 2016/1566
   z 28. apríla 2016
   o účtovnej závierke Európskej nadácie pre zlepšovanie životných a pracovných podmienok za rozpočtový rok 2014
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej nadácie pre zlepšovanie životných a pracovných podmienok za rozpočtový rok 2014,

               —

               so zreteľom na správu Dvora audítorov o overení ročnej účtovnej závierky Európskej nadácie pre zlepšovanie životných a pracovných podmienok za rozpočtový rok 2014 spolu s odpoveďou nadácie (1),

               —

               so zreteľom na vyhlásenie o vierohodnosti vedenia účtov a zákonnosti a riadnosti príslušných operácií (2), ktoré poskytol Dvor audítorov za rozpočtový rok 2014 v súlade s článkom 287 Zmluvy o fungovaní Európskej únie,

               —

               so zreteľom na odporúčanie Rady z 12. februára 2016 o udelení absolutória nadácii za plnenie rozpočtu za rozpočtový rok 2014 (05584/2016 – C8-0063/2016),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Rady (EHS) č. 1365/75 z 26. mája 1975 o zriadení Európskej nadácie pre zlepšovanie životných a pracovných podmienok (4), a najmä na jeho článok 16,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5),

               —

               so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (6), a najmä na jeho článok 108,

               —

               so zreteľom na článok 94 a prílohu V k rokovaciemu poriadku,

               —

               so zreteľom na správu Výboru pre kontrolu rozpočtu a stanovisko Výboru pre zamestnanosť a sociálne veci (A8-0120/2016),

               1.

               berie na vedomie, že konečná ročná účtovná závierka Európskej nadácie pre zlepšovanie životných a pracovných podmienok sa nachádza v prílohe ku správe Dvora audítorov;

               2.

               schvaľuje účtovnú závierku Európskej nadácie pre zlepšovanie životných a pracovných podmienok za rozpočtový rok 2014;

               3.

               poveruje svojho predsedu, aby postúpil toto rozhodnutie riaditeľovi Európskej nadácie pre zlepšovanie životných a pracovných podmienok, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 409, 9.12.2015, s. 307.

      (2)  Pozri poznámku pod čiarou č. 1.

      (3)  Ú. v. EÚ L 298, 26.10.2012, s. 1.

      (4)  Ú. v. ES L 139, 30.5.1975, s. 1.

      (5)  Ú. v. ES L 357, 31.12.2002, s. 72.

      (6)  Ú. v. EÚ L 328, 7.12.2013, s. 42.


title: 2006/957/ES: Rozhodnutie Rady z 18. decembra 2006 o schválení zmeny a doplnenia Dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia v mene Európskeho spoločenstva

text:
                  29.12.2006

                  SK

                  Úradný vestník Európskej únie

                  L 386/46

         ROZHODNUTIE RADY
         z 18. decembra 2006
         o schválení zmeny a doplnenia Dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia v mene Európskeho spoločenstva
         (2006/957/ES)
         RADA EURÓPSKEJ ÚNIE,
         so zreteľom na Zmluvu o založení Európskeho spoločenstva, a najmä na článok 175 ods. 1 v spojení s prvou vetou prvého pododseku článku 300 ods. 2 a prvým pododsekom článku 300 ods. 3,
         so zreteľom na návrh Komisie,
         so zreteľom na stanovisko Európskeho parlamentu,
         keďže:

                     (1)

                     Dohovor OSN/EHK o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia (ďalej len „Aarhuský dohovor“) sa zameriava na udeľovanie práv verejnosti a ukladá zmluvným stranám a orgánom verejnej moci povinnosti týkajúce sa prístupu k informáciám, účasti verejnosti a prístupu k spravodlivosti v záležitostiach životného prostredia.

                     (2)

                     Európske spoločenstvo má spolu s jeho členskými štátmi v súlade so zmluvou, najmä jej článkom 175 ods. 1, právomoc uzatvárať medzinárodné dohody a vykonávať z nich vyplývajúce záväzky, ktoré prispievajú k dosahovaniu cieľov uvedených v článku 174 ods. 1 Zmluvy o ES.

                     (3)

                     Spoločenstvo podpísalo Aarhuský dohovor 25. júna 1998. Dohovor nadobudol platnosť 30. októbra 2001. Spoločenstvo schválilo dohovor 17. februára 2005 v súlade s rozhodnutím Rady 2005/370/ES (1).

                     (4)

                     Na druhom zasadnutí zmluvných strán, ktoré sa konalo 25. až 27. mája 2005 sa dospelo k dohode o zmenách a doplneniach Aarhuského dohovoru, ktoré konkretizujú povinnosti uložené zmluvným stranám vzhľadom na účasť verejnosti na procese rozhodovania o geneticky modifikovaných organizmoch (GMO). Príslušné právne predpisy Spoločenstva, ktoré upravujú problematiku GMO, najmä smernica Európskeho parlamentu a Rady 2001/18/ES z 12. marca 2001 o zámernom uvoľnení geneticky modifikovaných organizmov do životného prostredia a o zrušení smernice Rady 90/220/EHS (2) a nariadenie Európskeho parlamentu a Rady (ES) č. 1829/2003z 22. septembra 2003 o geneticky modifikovaných potravinách a krmivách (3), obsahujú ustanovenia o účasti verejnosti na procese rozhodovania o GMO, ktoré sú v súlade so zmenami a doplneniami Aarhuského dohovoru.

                     (5)

                     Zmeny a doplnenia Aarhuského dohovoru sú pripravené na ratifikáciu, prijatie alebo schválenie zmluvnými stranami od 27. septembra 2005. Európske spoločenstvo a jeho členské štáty by mali podniknúť kroky, ktoré sú potrebné na to, aby bolo možné, pokiaľ možno súčasne, uložiť ratifikačné listiny a listiny o prijatí alebo schválení.

                     (6)

                     Spoločenstvo by malo schváliť tieto zmeny a doplnenia Aarhuského dohovoru,

               ROZHODLA TAKTO:

            Článok 1
            Zmeny a doplnenia Aarhuského dohovoru týkajúce sa účasti verejnosti na rozhodovacom procese o geneticky modifikovaných organizmoch sa týmto schvaľujú v mene Spoločenstva.
            Text zmeny a doplnenia Aarhuského dohovoru je pripojený k tomuto rozhodnutiu.

            Článok 2

               1.   Predseda Rady sa týmto poveruje určiť osobu(-y) splnomocnenú(-é) uložiť schvaľovaciu listinu v mene Európskeho spoločenstva u generálneho tajomníka Organizácie Spojených národov, ktorý je depozitárom tejto listiny, v súlade s článkom 14 Aarhuského dohovoru.

               2.   Európske spoločenstvo a členské štáty, ktoré sú zmluvnými stranami Aarhuského dohovoru, sa usilujú čo najskôr, ale najneskôr do 1. februára 2008, uložiť ratifikačné listiny a listiny o prijatí alebo schválení zmien a doplnení.

            Článok 3
            Toto rozhodnutie sa uverejní v Úradnom vestníku Európskej únie.

            V Bruseli 18. decembra 2006

                  Za Radu

                  predseda

               J.-E. ENESTAM

            (1)  Ú. v. EÚ L 124, 17.5.2005, s. 1.

            (2)  Ú. v. ES L 106, 17.4.2001, s. 1. Smernica naposledy nariadením (ES) č. 1830/2003 (Ú. v. EÚ L 268, 18.10.2003, s. 24).

            (3)  Ú. v. EÚ L 268, 18.10.2003, s. 1.

            PRÍLOHA
            Zmeny a doplnenia dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia
            Článok 6, odsek 11
            Súčasné znenie nahraďte týmto:

                  „11.   Bez toho, aby bol dotknutý článok 3 ods. 5, sa ustanovenia tohto článku neuplatňujú na rozhodnutia o tom, či je možné povoliť zámerné uvoľnenie geneticky modifikovaných organizmov do životného prostredia a ich uvedenie na trh.“.

            Článok 6a
            Za článok 6 vložte nový článok tohto znenia:

                  „Článok 6a
                  Účasť verejnosti na rozhodovacom procese o zámernom uvoĽnení geneticky modifikovaných organizmov do životného prostredia a o ich uvedení na trh

                     1.   V súlade s postupmi ustanovenými v prílohe Ia zabezpečí každá zmluvná strana včasné a účinné informovanosť verejnosti a jej účasť pred prijatím rozhodnutia o zámernom uvoľnení geneticky modifikovaných organizmov do životného prostredia a ich uvedení na trh.

                     2.   Požiadavky zmluvných strán v súlade s ustanoveniami odseku 1 tohto článku by sa mali dopĺňať a vzájomne podporovať s ustanoveniami ich vnútroštátnych právnych rámcov týkajúcich sa biologickej bezpečnosti a mali by byť v súlade s cieľmi Kartagenského protokolu o biologickej bezpečnosti.“.

            Príloha Ia
            Za prílohu I vložte novú prílohu tohto znenia:
            „Príloha Ia
            Postupy uvedené v článku 6a

                        1.

                        Každá zmluvná strana ustanoví vo svojom regulačnom rámci na základe ustanovení článku 6a opatrenia zabezpečujúce účinnú informovanosť a účasť verejnosti na rozhodovacom procese, medzi ktoré patrí aj primeraný časový rámec, aby verejnosť mala dostatočný priestor na vyjadrenie názoru na takéto navrhované rozhodnutia.

                        2.

                        Vo svojom regulačnom rámci môže zmluvná strana, ak je to vhodné, ustanoviť výnimky týkajúce sa účasti verejnosti na rozhodovacom procese ustanovenom v tejto prílohe:

                                    a)

                                    V prípade zámerného uvoľnenia geneticky modifikovaných organizmov (GMO) do životného prostredia na akýkoľvek iný účel, ako je ich uvedenie na trh, ak:

                                                (i)

                                                sa už takéto uvoľnenie za porovnateľných biologicko-geografických podmienok schválilo v regulačnom rámci dotknutej strany,
                                                a

                                                (ii)

                                                už predtým sa nadobudol dostatok skúseností s uvoľnením príslušného GMO v porovnateľných ekosystémoch.

                                    b)

                                    V prípade uvedenia GMO na trh, ak:

                                                (i)

                                                už bol schválený v regulačnom rámci dotknutej strany,
                                                alebo

                                                (ii)

                                                je určený na výskum alebo do zbierky kultúr.

                        3.

                        Bez toho, aby boli dotknuté platné právne predpisy o dôvernosti v súlade s ustanoveniami článku 4, každá zmluvná strana sprístupní verejnosti primeraným, včasným a účinným spôsobom zhrnutie oznámenia, ktoré sa predkladá s cieľom získať povolenie na zámerné uvoľnenie GMO do životného prostredia alebo ich uvedenie na trh na svojom území, ako aj hodnotiacu správu, ak je k dispozícii, a v súlade s vnútroštátnym rámcom pre biologickú bezpečnosť.

                        4.

                        Zmluvné strany nepovažujú v žiadnom prípade za dôverné tieto informácie:

                                    a)

                                    všeobecný popis príslušného geneticky modifikovaného organizmu alebo organizmov, meno a adresu žiadateľa o schválenie zámerného uvoľnenia, predpokladané použitie a tam, kde je to vhodné, aj lokalitu uvoľnenia.

                                    b)

                                    metódy a plány monitorovania príslušného geneticky modifikovaného organizmu alebo organizmov a reakcie na núdzovú situáciu.

                                    c)

                                    posúdenie environmentálnych rizík.

                        5.

                        Každá zmluvná strana zabezpečí transparentnosť rozhodovacieho procesu a poskytne verejnosti prístup k príslušným informáciám, ktoré sa týkajú tohto procesu. Môže ísť napríklad o informácie o:

                                    (i)

                                    povahe prípadných rozhodnutí,

                                    (ii)

                                    verejnom orgáne zodpovednom za prijatie rozhodnutia,

                                    (iii)

                                    opatreniach na účasť verejnosti stanovených podľa odseku 1,

                                    (iv)

                                    označení verejného orgánu, ktorý môže poskytnúť príslušné informácie,

                                    (v)

                                    označení verejného orgánu, ktorému možno adresovať pripomienky, a časového plánu zasielania pripomienok.

                        6.

                        Ustanovenia vyplývajúce z odseku 1 umožňujú verejnosti akýmkoľvek vhodným spôsobom predkladať k návrhu zámerného uvoľnenia, ako aj uvedenia na trh akékoľvek pripomienky, informácie, analýzy alebo názory, ktoré verejnosť považuje za dôležité.

                        7.

                        Každá zmluvná strana sa usiluje zabezpečiť, aby sa pri prijímaní rozhodnutí o povolení zámerného uvoľnenia GMO do životného prostredia vrátane ich uvedenia na trh náležite zohľadnil výsledok procesu účasti verejnosti zorganizovaného podľa odseku 1.

                        8.

                        Zmluvné strany zabezpečia, aby sa po tom, ako verejný orgán prijme na základe tejto prílohy rozhodnutie, jeho znenie sprístupnilo verejnosti spolu s odôvodneniami a úvahami, ktorými je podložené.“.


title: Rozhodnutie Komisie z 11. decembra 1998 týkajúce sa uzatvorenia Dočasnej dohody o obchode a obchodných veciach medzi Európskym spoločenstvom, Európskym spoločenstvom uhlia a ocele a Európskym spoločenstvom pre atómovú energiu na jednej strane a Azerbajdžanskou republikou na strane druhej, v mene Európskeho spoločenstva uhlia a ocele a Európskeho spoločenstva pre atómovú energiu (Oznámené pod číslom C(1998) 4008)Text s významom pre EHP.

text:
Dôležité právne oznámenie

|

31999D0101

Úradný vestník L 033 , 06/02/1999 S. 0020 - 0020

		Rozhodnutie Komisiez 11. decembra 1998týkajúce sa uzatvorenia Dočasnej dohody o obchode aobchodných veciach medzi Európskym spoločenstvom, Európskym spoločenstvom uhlia a ocele a Európskym spoločenstvom pre atómovú energiu na jednej strane a Azerbajdžanskou republikou na strane druhej, v mene Európskeho spoločenstva uhlia a ocele a Európskeho spoločenstva pre atómovú energiu(Oznámené pod číslom C(1998) 4008)(Text s významom pre EHP)(1999/101/ESUO, Euratom)EURÓPSKA KOMISIA,so zreteľom na Zmluvu o založení Európskeho spoločenstva uhlia a ocele, najmä na jej článok 95 prvý odsek,so zreteľom na Zmluvu o založení Európskeho spoločenstva pre atómovú energiu, najmä na jej článok 101 druhý odsek,keďže do nadobudnutia platnosti Dohody o partnerstve a spolupráci, podpísanej v Luxemburgu 22. apríla 1996, je potrebné schváliť Dočasnú dohodu o obchode a obchodných veciach medzi Európskym spoločenstvom, Európskym spoločenstvom uhlia a ocele a Európskym spoločenstvom pre atómovú energiu, na jednej strane, a Azerbajdžanskou republikou, na strane druhej, podpísanú v Bruseli 8. októbra 1997,keďže uzatvorenie dočasnej dohody je potrebné na dosiahnutie cieľov spoločenstva stanovených v článkoch 2 a 3 Zmluvy o založení Európskeho spoločenstva uhlia a ocele a keďže zmluva nepredvídala všetky prípady, patriace pod toto rozhodnutie;po vypočutí Poradného výboru a so súhlasom a schválením Rady, udelenými 13. októbra 1998,ROZHODLA TAKTO:Článok 1Dočasná dohoda o obchode a obchodných veciach medzi Európskym spoločenstvom, Európskym spoločenstvom uhlia a ocele a Európskym spoločenstvom pre atómovú energiu, na jednej strane, a Azerbajdžanskou republikou, na strane druhej, spolu s protokolom a s vyhláseniami sa týmto v mene Európskeho spoločenstva uhlia a ocele a Európskeho spoločenstva pre atómovú energiu schvaľujú.Uvedené texty tvoria prílohu tohto rozhodnutia [1].Článok 2Predseda Rady podá v mene Európskeho spoločenstva uhlia a ocele a Európskeho spoločenstva pre atómovú energiu oznámenie v súlade s článkom 32 dočasnej dohody.V Bruseli 11. decembra 1998Za KomisiuHans Van Den Broekčlen Komisie[1] Ú. v. ES L 285, 22.10.1998, s. 2, et seq.--------------------------------------------------